Diari Oficial de la Generalitat Valenciana


Sumari del DOGV 8567, del 11-06-2019 (2019/5959)

RESOLUCIÓ de 7 de juny de 2019, de la Conselleria d'Educació, Investigació, Cultura i Esport, per la qual es convoquen subvencions per als centres privats concertats i centres de titularitat de les corporacions locals de la Comunitat Valenciana destinades a la reposició i renovació de llibres de text i material curricular per al curs escolar 2019-2020.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8567

Data del DOGV
:   11-06-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/5959


Data del document
:   07-06-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 7 de juny de 2019, de la Conselleria d'Educació, Investigació, Cultura i Esport, per la qual es convoquen subvencions per als centres privats concertats i centres de titularitat de les corporacions locals de la Comunitat Valenciana destinades a la reposició i renovació de llibres de text i material curricular per al curs escolar 2019-2020. [2019/5959]  
  
Mitjançant l'Ordre 26/2016, de 13 de juny de 2016, de la Conselleria d'Educació, Investigació, Cultura i Esport, es regula el programa de reutilització, reposició i renovació de llibres de text i material curricular a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana i es determinen les bases reguladores de les subvencions destinades a centres docents privats concertats i centres docents de titularitat de corporacions locals (DOGV 7806, 15.06.2016).  
  
Aquesta ordre té com a finalitat dotar els centres escolars d'un banc de llibres i material curricular a què es podran acollir voluntàriament les famílies de l'alumnat matriculat en centres educatius sostinguts amb fons públics. També és objectiu del programa desenvolupar i fomentar en l'alumnat actituds de respecte i ús responsable dels béns finançats amb fons públics.  
El capítol III de l'esmentada ordre té la consideració de bases reguladores per als centres privats concertats i de titularitat de les corporacions locals. A les subvencions que se'ls atorgue els serà aplicable la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i, en els preceptes que siga aplicable, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament general de subvencions.  
Per al curs 2019-2020, amb l'objectiu de donar cobertura tant al Programa d'educació plurilingüe i intercultural (PEPLI) com a la possible renovació d'alguns llibres de text que hagen finalitzat el seu període de vigència, i, amb la finalitat de què els centres participants puguen realitzar la renovació dels llibres de text que conformen el seu banc de llibres de forma progressiva en els propers quatre cursos escolars, s'ha fixat una taxa de reposició i renovació dels llibres de text i material curricular d'un 32 %.  
En virtut del que s'exposa i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, propose:  
  
Primer. Objecte  
Convocar, per al curs escolar 2019-2020, les subvencions per als centres privats concertats i centres de titularitat de corporacions locals de la Comunitat Valenciana destinades a la reposició i renovació de llibres de text i material curricular.  
Les bases reguladores d'aquestes subvencions estan previstes en l'esmentada Ordre 26/2016, de 13 de juny de 2016, de la Conselleria d'Educació, Investigació, Cultura i Esport, d'ara en avant ordre de bases.  
  
Segon. Finançament  
1. L'import global màxim que podrà assignar-se en concepte d'aquestes subvencions per a aquesta convocatòria serà de 46.177.107,00 euros, distribuït entre els programes i línies de subvenció següents:  
- 7.548.954,00 euros, a càrrec de la línia de subvenció S8207, capítol IV, de la secció, servei, centre gestor i programa 06.32.39.570.35 Ensenyament Primari, prevista en l'actual Llei de pressupostos de la Generalitat.  
- 4.708.203,00 euros, a càrrec de la línia de subvenció S8208, capítol IV, de la secció, servei, centre gestor i programa 95.13.03.948.30 Ensenyament Secundari, prevista en l'actual Llei de pressupostos de la Generalitat.  
2. Els esmentats imports podran ser incrementats com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a), del Reglament de la Llei general de subvencions.  
3. Aquestes ajudes es convoquen amb la col·laboració del Ministeri d'Educació i Formació Professional a través del Programa de finançament de llibres de text i material didàctic.  
  
Tercer. Beneficiaris  
Podran ser beneficiaris de les subvencions per a la gestió del Programa de reposició i renovació de llibres de text i material curricular els centres docents privats concertats i centres de titularitat de les corporacions locals de la Comunitat Valenciana, amb alumnat escolaritzat en els nivells educatius d'Educació Primària, Educació Secundària Obligatòria, Formació Professional Bàsica i Educació Especial que participen en aquest programa, sempre que els esmentats centres ho sol·liciten i complisquen els requisits previstos en l'ordre de bases.  
  
  
Quart. Forma i termini de presentació de les sol·licituds  
1. La presentació de sol·licituds, així com la documentació annexa establida en l'article sisé d'aquesta resolució es realitzarà, exclusivament, de forma telemàtica.  
Per a la presentació electrònica, la persona sol·licitant haurà de disposar de signatura electrònica avançada per qualsevol dels sistemes admesos en la seu de la Generalitat i indicats en l'esmentada seu https://sede.gva.es/va/web/sede\_electronica/sede\_certificados.  
2. La sol·licitud i la documentació annexa s'emplenarà i firmarà a través de l'Oficina Virtual per als Centres Educatius (https://oficinavirtual.gva.es). El model de sol·licitud estarà a disposició de les persones interessades en l'esmentada aplicació, accessible tant directament com a través de la seu electrònica de la Generalitat (https://sede.gva.es) en l'apartat «Serveis», «Procediments administratius», «Seu electrònica», i a través de la pàgina web de la Conselleria d'Educació, Investigació, Cultura i Esport (http://www.ceice.gva.es/va/web/centros-docentes/ayudas/subvenciones/libros-de-texto).  
  
3. En la pàgina web de la Conselleria d'Educació, Investigació, Cultura i Esport, les persones interessades disposaran de les instruccions necessàries per al compliment d'aquest tràmit.  
4. El termini per a la presentació de les sol·licituds serà de deu dies a comptar des de l'endemà de publicar-se aquesta resolució en el Diari Oficial de la Generalitat Valenciana.  
  
Cinqué. Firmants de la sol·licitud  
Les sol·licituds dels centres les han de subscriure les persones que figuren en el Registre de representants de centres docents de la Comunitat Valenciana com a titulars dels respectius centres docents. En el cas de persones jurídiques, la sol·licitud ha de ser firmada per qui n'exercisca la representació legal. No serà necessari presentar l'acreditació de la titularitat o representació del centre si prèviament ha sigut presentada en anteriors procediments o convocatòries.  
  
Sisé. Documentació que ha d'acompanyar la sol·licitud  
Junt amb la sol·licitud haurà de presentar-se la documentació següent:  
1. Els centres sol·licitants que no autoritzen la Conselleria d'Educació, Investigació, Cultura i Esport a consultar telemàticament que estan al corrent de les seues obligacions tributàries i amb la Seguretat Social, ho faran constar expressament a l'apartat corresponent de la sol·licitud, i hauran de presentar l'oportuna documentació:  
- Certificació actualitzada de l'Administració de la Seguretat Social, acreditativa del fet que l'entitat es troba al corrent de les seues obligacions amb la Seguretat Social.  
- Certificació actualitzada de la delegació corresponent de l'Agència Estatal de l'Administració Tributària, acreditativa del fet que l'entitat es troba al corrent de les seues obligacions tributàries amb la hisenda estatal.  
- Certificació actualitzada de la conselleria competent en matèria d'hisenda de la Generalitat acreditativa del fet que l'entitat es troba al corrent de les seues obligacions tributàries amb la hisenda autonòmica valenciana.  
2. Els centres de titularitat de corporacions locals de la Comunitat Valenciana hauran de presentar:  
- El certificat de l'acord de l'òrgan competent de la corporació pel qual s'autoritze la participació en la present convocatòria.  
- Documentació acreditativa de la capacitat del firmant de la sol·licitud per a representar la titularitat del centre.  
3. El model de sol·licitud telemàtica inclou tant la declaració responsable de la titularitat del centre de no estar incurs en les prohibicions per a obtenir la condició de beneficiari, previstes en l'article 13 de la Llei 38/2003, general de subvencions, com la declaració responsable del compromís de compliment de les obligacions que es deriven de la recepció de la subvenció.  
4. En cas que en la sol·licitud s'indique, a l'efecte de l'abonament de la subvenció, un compte bancari diferent de l'establit per al pagament de les despeses de funcionament del concert, s'haurà d'aportar un document de domiciliació bancària, segons el model establit en l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat. Aquest model de domiciliació bancària està disponible en la pàgina web: http://www.ceice.gva.es/va/web/centros-docentes/ayudas/subvenciones/libros-de-texto.  
5. De conformitat amb el que estableix la legislació bàsica sobre procediment administratiu comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, la Conselleria d'Educació, Investigació, Cultura i Esport li ho reclamarà telemàticament al centre i li concedirà un termini de 10 dies perquè puga esmenar la falta o aportar els documents preceptius.  
  
Seté. Participació de l'alumnat en el programa  
1. L'alumnat participant en el Programa de banc de llibres durant el curs 2018-2019 no haurà de presentar cap sol·licitud per ser-ho en el banc de llibres 2019-2020, sempre que el centre on es trobe matriculat tinga la condició de participant en el Programa banc de llibres, ja que aquesta condició es manté, excepte si exerceix el seu dret de renúncia. En cas de renúncia, ho haurà de fer de manera explícita mitjançant la sol·licitud habilitada a tal efecte en el moment del lliurament de llibres. Aquesta renúncia no l'eximirà de l'obligació de tornar els llibres que li han sigut deixats en préstec.  
2. Les famílies que vulguen participar en el banc de llibres per primera vegada i ser-ne beneficiàries, una vegada el centre tinga la condició de participant en el Programa banc de llibres, hauran de sol·licitar-ho, d'acord amb el model de sol·licitud electrònica que conste en la pàgina web de la Conselleria d'Educació, Investigació, Cultura i Esport i en la seu electrònica de la Generalitat (https://sede.gva.es).  
Les sol·licituds de nova participació es presentaran, al centre on es trobe matriculat l'alumnat en el curs 2018-2019, excepte aquell que es matricule en primer d'Educació Primària que ho farà en el centre on es matricule el curs 2019-2020.  
Una vegada emplenada i presentada la sol·licitud, les persones firmants autoritzen a la Conselleria competent en matèria d'educació a la inclusió de les seues dades personals, arreplegades al llarg del procediment en un registre informatitzat, en els termes i les condicions que s'estableixen en la normativa vigent en matèria de protecció de dades de caràcter personal, i d'acord també amb el Decret 220/2014, del Consell, pel qual s'aprova el Reglament d'administració electrònica de la Comunitat Valenciana.  
Totes les persones del centre que intervenen en el procés de tramitació guardaran la reserva deguda sobre les dades que conté la documentació pertinent, a fi de garantir la intimitat de les persones sol·licitants, d'acord amb el que disposa la normativa vigent en matèria de protecció de dades de caràcter personal.  
Els períodes de presentació de sol·licituds són els següents:  
- Període ordinari  
En aquest període s'estableixen dos terminis: un, del 13 de juny fins al 3 de juliol de 2019, per a l'etapa d'Educació Primària i l'Educació Especial; i un segon, del 4 de juliol fins al 24 de juliol de 2019, tant per a l'etapa d'Educació Primària i l'Educació Especial com per a l'etapa d'Educació Secundària i Formació Professional Bàsica.  
- Període extraordinari  
Per a tots els estudis, hi haurà, igualment, dos terminis: un, del 25 de juliol fins al 30 de setembre de 2019, i l'altre, de l'1 d'octubre fins al 23 d'octubre de 2019, inclusivament.  
No obstant això, la Conselleria podrà establir altres períodes de sol·licitud si les circumstàncies així ho requereixen.  
3. En qualsevol dels casos arreplegats en els apartats anteriors serà imprescindible per poder participar en el banc de llibres el lliurament, a la fi del curs, del lot complet de llibres de text i material curricular corresponents al curs 2018-2019, al centre on han estat matriculats. A tal fi, es facilitarà un document per a realitzar el lliurament dels llibres segons el model que establisca la conselleria.  
En el cas de l'alumnat matriculat en primer i segon de Primària el curs 2018-2019, i d'acord amb allò establit en l'article 16.1 de l'ordre de bases, els manuals que no siguen reutilitzables podran ser lliurats a les famílies a la finalització del curs.  
Quedarà exempt del requisit de lliurament de llibres l'alumnat que es matricule en primer de Primària durant el curs 2019-2020.  
4. L'alumnat dels nivells educatius inclosos en aquesta resolució, matriculat el curs 2018-2019 en centres CAES i centres d'Educació Especial que siga beneficiari d'aquesta convocatòria, es considera participant en el banc de llibres per al curs 2019-2020, per tant no es requereix la sol·licitud de participació individual en el programa.  
  
Tot i això, la direcció haurà de comprovar que l'alumnat del centre fa l'entrega del material que li ha sigut deixat en règim de préstec amb el qual es conforma el banc de llibres.  
5. En cas que es done el supòsit de l'article 8.4 de l'Ordre 26/2016, de 13 de juny, i el centre considere oportú la participació de determinat alumnat per raons socioeconòmiques, d'interès social o educatiu, el mateix centre haurà d'emplenar el document de lliurament de conformitat per tal que aquest alumnat hi puga participar.  
  
Huité. Comunicació de necessitats per part dels centres docents  
  
1. Els centres docents que participen en aquesta convocatòria hauran de comunicar a la Conselleria d'Educació, Investigació, Cultura i Esport, a través de l'aplicació ITACA, les seues necessitats en concepte de reposició i de renovació de llibres de text i material curricular per al curs 2019-2020, d'acord amb el procediment previst en els articles 31 i 32 de l'Ordre 26/2016, de 13 de juny.  
2. Per poder portar a terme aquesta comunicació s'habilitaran els següents períodes:  
2.1. Període ordinari  
En aquest període s'estableixen dos terminis: un, del 13 de juny fins al 3 de juliol de 2019, per a l'etapa d'Educació Primària i l'Educació Especial; i un segon, del 4 de juliol fins al 24 de juliol de 2019, tant per a l'etapa d'Educació Primària i l'Educació Especial com per a l'etapa d'Educació Secundària i Formació Professional Bàsica.  
2.2. Període extraordinari  
Per a tots els estudis, hi haurà, igualment, dos terminis: un, del 25 de juliol fins al 30 de setembre de 2019, i l'altre, de l'1 d'octubre fins al 23 d'octubre de 2019, inclusivament.  
No obstant això, es podran establir altres terminis si les circumstàncies així ho requereixen. En el seu cas es comunicarà als centres a través de l'aplicació ITACA.  
  
Nové. Import màxim de la subvenció  
1. La subvenció a concedir als centres beneficiaris d'aquesta convocatòria es determinarà en funció de les necessitats de reposició i renovació dels llibres de text i material curricular comunicades, de conformitat amb el que preveu l'apartat anterior. No obstant això, s'estableixen els següents límits o imports màxims de la subvenció, en funció dels nivells educatius impartits:  
I. Per als cursos de 1r i 2n de Primària: es concedirà un import màxim de 160 euros per cada alumne/a participant en el programa. Els centres, a través de l'aplicació ITACA, emetran un xec llibre nominatiu, per un import màxim de 160 euros, que entregaran a les famílies de cada alumne/a, d'acord amb el procediment establit en l'article 32 de l'ordre de bases. Es tindrà en compte el següent:  
a) Els centres que utilitzen llibres de text en algunes matèries i material curricular d'elaboració pròpia en altres: l'adquisició dels llibres de text es realitzarà per les famílies per mitjà del xec llibre. El material curricular d'elaboració pròpia serà adquirit pel centre i justificat a l'Administració per mitjà de les factures corresponents.  
  
b) Els centres que utilitzen exclusivament material curricular d'elaboració pròpia no emetran xecs llibre, adquiriran el material necessari i ho justificaran a l'Administració per mitjà de les factures corresponents.  
  
c) En tot cas, la quantitat màxima a concedir (incloent-hi els llibres de text, el material curricular i el material curricular propi), no superarà els 160 euros per alumne/a participant.  
d) En els casos de centres d'acció educativa singular, centres rurals agrupats o altres en què, per les seues circumstàncies, es veja dificultada l'obtenció dels llibres de text per part de les famílies, el centre comprarà directament els materials d'aquest alumnat. La direcció del centre elaborarà un informe que justifique el motiu de la compra directa. Aquest informe quedarà arxivat en el centre docent a disposició de l'Administració educativa.  
II. Per a la resta de nivells de Primària i per a Educació Secundària Obligatòria, la dotació a assignar als centres, tinguda en compte la comunicació de les necessitats de renovació o reposició de llibres de text, materials curriculars o material d'elaboració pròpia, es determinarà atenent els següents imports màxims, considerant el valor estimat del lot complet dels llibres en 175 euros en Educació Primària i 278 euros en Educació Secundària Obligatòria:  
a) Finançament de lots complets:  
a.1) Centres incomplets:  
Els centres incomplets amb la necessitat d'adquirir lots sencers a causa de la implantació d'un nou curs durant l'any acadèmic 2019-2020 tindran una dotació equivalent a un lot complet (175 euros en Primària i 278 euros en Secundària) per cadascun dels alumnes del nou curs, sempre que siguen participants en el banc de llibres. Per a la resta d'alumnat participant que no siga d'un curs nou, la dotació a assignar serà la prevista a l'apartat b.  
a.2) Centres amb augment de participants a causa d'un increment d'alumnat en un nivell determinat en l'any acadèmic 2019-2020:  
Els centres amb necessitat de comprar lots sencers de llibres de text a causa d'un desfase en el nombre d'alumnat matriculat entre cursos successius, tindran una dotació equivalent a un lot complet (175 euros en Primària i 278 euros en Secundària), per cadascun d'aquests alumnes d'increment, sempre que siguen participants en el banc de llibres. Per a la resta d'alumnat participant que no siga d'increment de matrícula, la dotació a assignar serà la prevista a l'apartat b.  
  
b) Finançament per renovació i/o reposició  
b.1) Per als cursos de 3r a 6é d'Educació Primària, la Conselleria dotarà els centres d'un import màxim que no podrà superar el 32 % calculat en funció de l'alumnat participant i d'un cost mitjà del valor del lot dels llibres estimat en 175 euros.  
b.2) Per als cursos d'Educació Secundària Obligatòria, la Conselleria dotarà els centres amb un import màxim que no podrà superar el 32 % calculat en funció de l'alumnat participant i d'un cost mitjà del valor del lot dels llibres estimat en 278 euros.  
III. Formació Professional Bàsica i Educació Especial:  
a) Per a l'alumnat de Formació Professional bàsica, la Conselleria dotarà els centres amb un import màxim de 70 euros per alumne/a participant.  
b) Per a l'alumnat de centres d'educació especial, la Conselleria dotarà els centres d'un import màxim de 70 euros per alumne/a matriculat.  
c) Per a l'alumnat amb necessitats educatives especials escolaritzat en aules específiques d'educació especial així com en aules de comunicació i llenguatge en un centre ordinari, la Conselleria dotarà també els centres d'un import màxim de 70 euros per alumne/a participant en el banc de llibres. Aquest import s'afegirà a les peticions que realitze el centre per a la resta d'alumnat d'acord a l'apartat II de la present resolució.  
IV. Centres d'Acció Educativa Singular.  
L'alumnat dels nivells educatius inclosos en aquesta resolució, matriculat el curs 2018-2019 en centres d'acció educativa singular (CAES), tindrà la condició de participant en el banc de llibres per al curs 2019-2020 sense necessitat de presentar cap tipus de sol·licitud. La dotació econòmica es correspondrà amb el curs en què es trobe matriculat o matriculada l'alumne o l'alumna, segons la regulació indicada en els punts I, II i III anteriors.  
2. Els centres podran distribuir la dotació total assignada independentment del curs, sempre que es tracte del mateix nivell educatiu, és a dir, en el nivell d'Educació Primària o en el nivell d'Educació Secundària (incloent-hi la Formació Professional Bàsica).  
  
Deu. Resolució i notificació  
1. Amb la finalitat d'agilitzar l'abonament de les dotacions als centres docents, es podran concedir els imports a través de successives resolucions, atenent exclusivament la data de conformitat de la proposta de necessitats presentada pel centre.  
2. Les corresponents resolucions es dictaran en el termini màxim establit en l'article 35.6 de l'ordre de bases i publicades en el Diari Oficial de la Generalitat Valenciana. Així mateix, els imports concedits es comunicaran a cada centre a través de l'aplicació ITACA, en la mateixa pantalla utilitzada per a la comunicació de les seues necessitats econòmiques.  
  
Onze. Emissió dels xecs llibre  
Una vegada dictada la resolució per la qual es concedeix la subvenció als centres beneficiaris, aquests podran emetre els corresponents xecs llibres dels cursos primer i segon d'Educació Primària per a l'alumnat participant en el programa.  
  
Dotze. Règim de pagament de la subvenció  
1. La subvenció s'abonarà als centres docents beneficiaris d'acord amb el que preveu l'article 36.1 de l'ordre de bases. En el cas d'entitats locals, amb caràcter previ al pagament s'haurà d'acreditar que es troben al corrent en el compliment de l'obligació de rendició dels seus comptes anuals davant la Sindicatura de Comptes.  
  
2. Atés que aquesta subvenció està exceptuada del règim de pagament anticipat establit en la Llei 1/2015, de 6 de febrer, de la Generalitat, i d'acord amb allò que estableix l'article 44.2.e de la Llei 28/2018, de 28 de desembre, de pressupostos de la Generalitat per a l'exercici 2019, es procedirà a abonar amb caràcter anticipat el 80 % dels imports concedits una vegada dictades les corresponents resolucions. Així mateix, i d'acord amb el que estableix l'esmentat article, els beneficiaris d'aquesta subvenció estan exempts de la prestació de garanties per pagament anticipat.  
3. L'import restant, fins a arribar com a màxim a les quantitats concedides, s'abonarà als centres beneficiaris una vegada hagen introduït en l'aplicació informàtica habilitada a aquest efecte la relació de les factures presentades al centre per les llibreries o operadors que realitzen la venda al client final.  
  
Tretze. Termini de tramitació de les factures als centres i abonament d'aquestes  
1. El termini màxim perquè les llibreries o operadors presenten les factures en els centres docents serà el 14 de novembre de 2019.  
2. Les factures hauran d'incloure tots els requisits formals exigibles a aquestes, segons la normativa vigent.  
3. Els centres procediran immediatament a l'abonament de les factures presentades una vegada hagen rebut el pagament de la subvenció corresponent.  
  
Catorze. Manera i termini de justificació  
1. Els centres beneficiaris justificaran la despesa realitzada per a la reposició i renovació dels llibres de text i material curricular per al curs 2019-2020, d'acord amb el que estableix l'ordre de bases, i utilitzaran l'aplicació informàtica habilitada a aquest efecte per la Conselleria d'Educació, Investigació, Cultura i Esport. Tal com s'estableix en l'ordre de bases, els centres custodiaran les factures, que quedaran a disposició de les comprovacions i requeriments que siguen necessaris, derivats de les actuacions de control a realitzar per part de la Conselleria.  
  
2. El termini màxim per a presentar la documentació justificativa prevista en l'article 36.2 de l'ordre de bases serà el 15 de novembre de 2019.  
  
  
Quinze. Reintegrament  
1. Té la consideració d'import a reintegrar la quantitat restant entre el total ingressat per la Generalitat Valenciana i l'import justificat pel centre.  
2. En el cas que, una vegada el centre haja abonat la totalitat de les factures corresponents a la reposició o la renovació dels llibres i del material curricular dispose d'un romanent, haurà de reintegrar-lo abans de la finalització del curs escolar, segons el que s'indica a l'article 36.6 de l'Ordre 26/2016.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, les persones interessades podran interposar, potestativament, un recurs de reposició, o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller d'Educació, Investigació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada o a partir de l'endemà a aquell en què es notifique la resolució expressa del recurs de reposició o en el que aquest haja de considerar-se presumptament desestimat.  
  
València, 7 de juny de 2019. El conseller d'Educació, Investigació, Cultura i Esport: Vicent Marzà Ibáñez.